CELEX: 32021R1064
Language: el
Date: 2021-06-28 00:00:00
Title: Εκτελεστικός κανονισμός (ΕΕ) 2021/1064 της Επιτροπής της 28ης Ιουνίου 2021 για την τροποποίηση του εκτελεστικού κανονισμού (ΕΕ) 2021/520 όσον αφορά τη διαμόρφωση του κωδικού αναγνώρισης των ζώων για την ιχνηλασιμότητα ορισμένων δεσποζόμενων χερσαίων ζώων για το Ηνωμένο Βασίλειο όσον αφορά τη Βόρεια Ιρλανδία (Κείμενο που παρουσιάζει ενδιαφέρον για τον ΕΟΧ)

29.6.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 229/8
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2021/1064 ΤΗΣ ΕΠΙΤΡΟΠΗΣ
         της 28ης Ιουνίου 2021
         για την τροποποίηση του εκτελεστικού κανονισμού (ΕΕ) 2021/520 όσον αφορά τη διαμόρφωση του κωδικού αναγνώρισης των ζώων για την ιχνηλασιμότητα ορισμένων δεσποζόμενων χερσαίων ζώων για το Ηνωμένο Βασίλειο όσον αφορά τη Βόρεια Ιρλανδία
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (EE) 2016/429 του Ευρωπαϊκού Κοινοβουλίου και του Συμβουλίου, της 9ης Μαρτίου 2016, σχετικά με τις μεταδοτικές νόσους των ζώων και για την τροποποίηση και την κατάργηση ορισμένων πράξεων στον τομέα της υγείας των ζώων («νόμος για την υγεία των ζώων») (1), και ιδίως το άρθρο 120 παράγραφος 1 και το άρθρο 120 παράγραφος 2 στοιχεία γ), δ) και στ),
         Εκτιμώντας τα ακόλουθα:
         
                     (1)
                  
                  
                     Ο κανονισμός (EE) 2016/429 θεσπίζει κανόνες για την πρόληψη και τον έλεγχο των νόσων των ζώων που μεταδίδονται στα ζώα ή στον άνθρωπο. Στον τίτλο I του μέρους IV, στα κεφάλαια 1 και 2 του εν λόγω κανονισμού καθορίζονται οι κανόνες που διέπουν τις εγκαταστάσεις στις οποίες διατηρούνται χερσαία ζώα και τα εκκολαπτήρια, καθώς και την ιχνηλασιμότητα ορισμένων δεσποζόμενων χερσαίων ζώων και αυγών για επώαση εντός της Ένωσης. Επιπλέον, ο κανονισμός (ΕΕ) 2016/429 αναθέτει στην Επιτροπή την εξουσία να θεσπίζει κανόνες για τη συμπλήρωση ορισμένων μη ουσιωδών στοιχείων του εν λόγω κανονισμού μέσω κατ’ εξουσιοδότηση πράξεων.
                  
               
                     (2)
                  
                  
                     Ο κατ’ εξουσιοδότηση κανονισμός (ΕΕ) 2019/2035 της Επιτροπής (2) συμπληρώνει τον κανονισμό (ΕΕ) 2016/429 θεσπίζοντας κανόνες για τις καταχωρισμένες και εγκεκριμένες εγκαταστάσεις για δεσποζόμενα χερσαία ζώα και αυγά για επώαση, καθώς και για την ιχνηλασιμότητα ορισμένων δεσποζόμενων χερσαίων ζώων και αυγών για επώαση. Στο μέρος III του εν λόγω κατ’ εξουσιοδότηση κανονισμού περιλαμβάνονται κανόνες για την ιχνηλασιμότητα των δεσποζόμενων χερσαίων ζώων· ειδικότερα, στους τίτλους I και II του μέρους III θεσπίζονται κανόνες για την ιχνηλασιμότητα δεσποζόμενων βοοειδών, προβατοειδών και αιγοειδών.
                  
               
                     (3)
                  
                  
                     Για να διασφαλιστεί η ομοιόμορφη εφαρμογή στην Ένωση των κανόνων ιχνηλασιμότητας που καθορίζονται στον κανονισμό (ΕΕ) 2016/429 και στον κατ’ εξουσιοδότηση κανονισμό (ΕΕ) 2019/2035, στον εκτελεστικό κανονισμό (ΕΕ) 2021/520 της Επιτροπής (3) θεσπίζονται κανόνες εφαρμογής σχετικά με την ιχνηλασιμότητα ορισμένων δεσποζόμενων χερσαίων ζώων.
                  
               
                     (4)
                  
                  
                     Με βάση τη συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας (στο εξής: συμφωνία αποχώρησης) και ιδίως το άρθρο 5 παράγραφος 4 του πρωτοκόλλου για τις Ιρλανδία / Βόρεια Ιρλανδία σε συνδυασμό με το παράρτημα 2 του εν λόγω πρωτοκόλλου, ο κανονισμός (ΕΕ) 2016/429 και οι πράξεις της Επιτροπής που βασίζονται σ’ αυτόν εφαρμόζονται ως προς το Ηνωμένο Βασίλειο και εντός αυτού σε σχέση με τη Βόρεια Ιρλανδία μετά τη λήξη της μεταβατικής περιόδου που προβλέπεται στη συμφωνία αποχώρησης. Κατά συνέπεια, οι κανόνες που θεσπίζονται στον εκτελεστικό κανονισμό (ΕΕ) 2021/520 εφαρμόζονται στο Ηνωμένο Βασίλειο όσον αφορά τη Βόρεια Ιρλανδία. Για λόγους σαφήνειας, είναι σκόπιμο να γίνει αναφορά στη συμφωνία αποχώρησης στο άρθρο 1 του εν λόγω εκτελεστικού κανονισμού.
                  
               
                     (5)
                  
                  
                     Επιπλέον, το άρθρο 12 στοιχείο α) του εκτελεστικού κανονισμού (ΕΕ) 2021/520 θεσπίζει κανόνες για τη διαμόρφωση του κωδικού αναγνώρισης δεσποζόμενων βοοειδών, προβατοειδών, αιγοειδών, καμηλιδών και ελαφιδών. Το πρώτο στοιχείο του κωδικού αναγνώρισης είναι ο κωδικός χώρας του κράτους μέλους στο οποίο έγινε για πρώτη φορά η εφαρμογή του μέσου ταυτοποίησης στα ζώα, με τον μορφότυπο είτε του κωδικού alpha-2 με δύο γράμματα κατά το πρότυπο ISO 3166-1 του Διεθνούς Οργανισμού Τυποποίησης, με εξαίρεση την Ελλάδα, για την οποία χρησιμοποιείται ο κωδικός δύο γραμμάτων «EL», ή του τριψήφιου αριθμητικού κωδικού χώρας κατά το πρότυπο ISO 3166-1. Δεδομένου ότι δεν υπάρχουν υποδιαιρέσεις για το Ηνωμένο Βασίλειο όσον αφορά τη Βόρεια Ιρλανδία στα πρότυπα ISO που αναφέρονται στο άρθρο 12 του κανονισμού (ΕΕ) 2021/520, ο εν λόγω κανονισμός θα πρέπει να τροποποιηθεί ώστε να καθοριστεί ποιος κωδικός χώρας θα πρέπει να αποτελεί το πρώτο στοιχείο του κωδικού αναγνώρισης δεσποζόμενων βοοειδών, προβατοειδών, αιγοειδών, καμηλιδών και ελαφιδών που ταυτοποιούνται στην εν λόγω περιοχή του Ηνωμένου Βασιλείου.
                  
               
                     (6)
                  
                  
                     Το παράρτημα I του εκτελεστικού κανονισμού (ΕΕ) 2020/1470 της Επιτροπής (4) καθορίζει την ονοματολογία των χωρών και εδαφών για τις ευρωπαϊκές στατιστικές σχετικά με το διεθνές εμπόριο αγαθών και ορίζει ότι «XI» είναι ο κωδικός δύο γραμμάτων που πρέπει να χρησιμοποιείται εάν το Ηνωμένο Βασίλειο, όσον αφορά τη Βόρεια Ιρλανδία, πρέπει να διακρίνεται σύμφωνα με τους όρους που προβλέπονται στις σχετικές ενωσιακές διατάξεις. Ως εκ τούτου, ο εν λόγω κωδικός θα πρέπει να αναφέρεται στο άρθρο 12 στοιχείο α) σημείο i) του εκτελεστικού κανονισμού (ΕΕ) 2021/520 για το Ηνωμένο Βασίλειο όσον αφορά τη Βόρεια Ιρλανδία.
                  
               
                     (7)
                  
                  
                     Επιπλέον δεν έχει οριστεί αντίστοιχος τριψήφιος κωδικός για τις περιπτώσεις στις οποίες πρέπει να διακρίνεται το Ηνωμένο Βασίλειο όσον αφορά τη Βόρεια Ιρλανδία. Στους αριθμητικούς κωδικούς του προτύπου ISO 3166-1 ο τριψήφιος κωδικός «899» δεν έχει αποδοθεί. Ως εκ τούτου, ο εν λόγω κωδικός θα πρέπει να αναφέρεται στο άρθρο 12 στοιχείο α) σημείο ii) του εκτελεστικού κανονισμού (ΕΕ) 2021/520 για το Ηνωμένο Βασίλειο όσον αφορά τη Βόρεια Ιρλανδία.
                  
               
                     (8)
                  
                  
                     Συνεπώς, ο εκτελεστικός κανονισμός (ΕΕ) 2021/520 θα πρέπει να τροποποιηθεί αναλόγως.
                  
               
                     (9)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Ο εκτελεστικός κανονισμός (ΕΕ) 2021/520 τροποποιείται ως εξής:
            
                        1)
                     
                     
                        Στο άρθρο 1, η εισαγωγική φράση αντικαθίσταται από το ακόλουθο κείμενο:
                        «Ο παρών κανονισμός θεσπίζει κανόνες για τα κράτη μέλη (*1) σχετικά με:
                        
                           (*1)  Με βάση τη συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας, και ιδίως το άρθρο 5 παράγραφος 4 του πρωτοκόλλου για τις Ιρλανδία / Βόρεια Ιρλανδία σε συνδυασμό με το παράρτημα 2 του εν λόγω πρωτοκόλλου, για τους σκοπούς του παρόντος κανονισμού οι αναφορές στα κράτη μέλη ή στην Ένωση περιλαμβάνουν το Ηνωμένο Βασίλειο όσον αφορά τη Βόρεια Ιρλανδία.»·"
                        
                     
                  
                        2)
                     
                     
                        Στο άρθρο 12, το στοιχείο α) αντικαθίσταται από το ακόλουθο κείμενο:
                        
                                    «α)
                                 
                                 
                                    το πρώτο στοιχείο του κωδικού αναγνώρισης είναι ο κωδικός χώρας του κράτους μέλους στο οποίο έγινε για πρώτη φορά η εφαρμογή του μέσου ταυτοποίησης στα ζώα, με τον μορφότυπο είτε:
                                    
                                                i)
                                             
                                             
                                                του κωδικού alpha-2 με δύο γράμματα κατά το πρότυπο ISO 3166-1, με εξαίρεση την Ελλάδα, για την οποία χρησιμοποιείται ο κωδικός δύο γραμμάτων “EL”, και το Ηνωμένο Βασίλειο όσον αφορά τη Βόρεια Ιρλανδία, για το οποίο χρησιμοποιείται ο κωδικός δύο γραμμάτων “XI”· είτε
                                             
                                          
                                                ii)
                                             
                                             
                                                του τριψήφιου αριθμητικού κωδικού χώρας κατά το πρότυπο ISO 3166-1, εκτός από το Ηνωμένο Βασίλειο όσον αφορά τη Βόρεια Ιρλανδία, για το οποίο χρησιμοποιείται ο “899”·».
                                             
                                          
                              
                  
         
            Άρθρο 2
            Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 28 Ιουνίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 84 της 31.3.2016, σ. 1.
         
            (2)  Κατ’ εξουσιοδότηση κανονισμός (ΕΕ) 2019/2035 της Επιτροπής, της 28ης Ιουνίου 2019, για τη συμπλήρωση του κανονισμού (ΕΕ) 2016/429 του Ευρωπαϊκού Κοινοβουλίου και του Συμβουλίου σχετικά με τους κανόνες που διέπουν τις εγκαταστάσεις στις οποίες διατηρούνται χερσαία ζώα και τα εκκολαπτήρια, καθώς και την ιχνηλασιμότητα ορισμένων δεσποζόμενων χερσαίων ζώων και αυγών για επώαση (ΕΕ L 314 της 5.12.2019, σ. 115).
         
            (3)  Εκτελεστικός κανονισμός (ΕΕ) 2021/520 της Επιτροπής, της 24ης Μαρτίου 2021, για τη θέσπιση κανόνων εφαρμογής του κανονισμού (ΕΕ) 2016/429 του Ευρωπαϊκού Κοινοβουλίου και του Συμβουλίου όσον αφορά την ιχνηλασιμότητα ορισμένων δεσποζόμενων χερσαίων ζώων (ΕΕ L 104 της 25.3.2021, σ. 39).
         
            (4)  Εκτελεστικός κανονισμός (ΕΕ) 2020/1470 της Επιτροπής, της 12ης Οκτωβρίου 2020, σχετικά με την ονοματολογία των χωρών και εδαφών για τις ευρωπαϊκές στατιστικές σχετικά με το διεθνές εμπόριο αγαθών και τη γεωγραφική κατανομή για άλλες στατιστικές για τις επιχειρήσεις (ΕΕ L 334 της 13.10.2020, σ. 2).